જમ્મુ કાશ્મીરમાં રમજાન મહિનામાં સીઝફાયર દરમિયાન આતંકી હુમલાઓમાં વધારો થયો. ગયા મહિને એટલે કે 17 એપ્રિલથી 17 મે 2018 વચ્ચે રાજ્યમાં 18 આતંકી હુમલા થયા હતા જ્યારે રમજાન મહિનામાં 17 મે થી 17 જૂન 2018 વચ્ચે 66 હુમલા થયા. આમાં 20 ગ્રેનેડ હુમલા થયા હતા. આ ઘટનાઓમાં 41 લોકોએ જીવ ગુમાવ્યો. 2017 માં રમજાન મહિના દરમિયાન માત્ર નવ આતંકી ઘટનાઓ સામે આવી હતી. આ વર્ષે રમજાન પહેલાના ચાર મહિનામાં લગભગ 70 આતંકી માર્યા ગયા હતા. પીડીપી-ભાજપ સરકાર આતંકવાદનો ઉકેલ નહોતી લાવી શકતી એ સ્પષ્ટ હતુ. બીજી તરફ સેનાએ આક્રમક વલણ અપનાવ્યુ છે. જેના કારણે ભાજપ સંદેશ આપવા માંગે છે કે કાશ્મીરમાં આતંકવાદનો સંપૂર્ણ સફાયો માત્ર તે જ કરી શકે છે. સીઝફાયર હટતાં જ સેનાના ઝડપી ઓપરેશન એ વાતનો ઈશારો કરે છે કે ભાજપ કાશ્મીરમાંથી આતંકના સફાયાને હવે મોટો મુદ્દો બનાવવા માંગે છે અને તેને આશા છે કે કાશ્મીરની સફળતાથી રાષ્ટ્રવાદને ઘરે ઘરે પહોંચાડવાનું સરળ બનશે.